**ΕΝΔΕΙΚΤΙΚΑ ΘΕΜΑΤΑ ΝΕΟΕΛΛΗΝΙΚΗΣ ΓΛΩΣΣΑΣ ΓΙΑ ΤΗ ΔΟΚΙΜΑΣΙΑ ΕΙΣΑΓΩΓΗΣ**

**ΣΤΑ ΠΡΟΤΥΠΑ ΛΥΚΕΙΑ**

**Υποδεχθείτε τους κλωνοπίθηκους**

Είναι δύο, γλυκύτατοι και υγιέστατοι. Γεννήθηκαν πρόσφατα στην Κίνα, όπου αναμένονται και άλλοι. Αποδεικνύεται ότι τεχνικά η κλωνοποίηση πρωτευόντων είναι εφικτή.

Ο επιστήμονας Λου και οι συνεργάτες του, με βασικές αλλαγές σε προηγούμενη τεχνική κλωνοποίησης, εργαζόμενοι με **λεπτούς** χειρισμούς και ταχύτητα, έδωσαν το επιθυμητό και άκρως χαριτωμένο αποτέλεσμα: τους Ζονγκ Ζονγκ και Χούα Χούα, αποδεικνύοντας ότι η κλωνοποίηση πρωτευόντων θηλαστικών με τη συγκεκριμένη μέθοδο είναι εφικτή αλλά εξαιρετικά δύσκολη, και **χρονοβόρα .**

Έρχεται άραγε και η σειρά μας;

Προφανώς είναι πολύ πιθανόν η γέννηση δυο πιθήκων να ανοίξει την όρεξη κάποιων άλλων για δημιουργία ανθρώπινων κλώνων. Βέβαια ο Λου και οι συνεργάτες του έστειλαν ένα σαφές μήνυμα ότι η κλωνοποίηση δεν ήταν ο αυτοσκοπός τους. Στόχος τους ήταν η δημιουργία γενετικά πιθήκων που θα μπορούσαν να αξιοποιηθούν ως μοντέλα για τη μελέτη νευροεκφυλιστικών ασθενειών, όπως για παράδειγμα η νόσος Αλτσχάιμερ. Ωστόσο θα χρειαστεί να βελτιστοποιήσουν περαιτέρω την τεχνική τους προκειμένου να δημιουργήσουν ζώα- μοντέλα ασθενειών.

Σαφής επίσης είναι η επισήμανση του Βρετανού Καθηγητή του Πανεπιστημίου του Κέιμπριτζ Τζον Γκέρντεν σε συνέντευξή του το 2001 για το συγκεκριμένο θέμα: «Ειλικρινά, δεν μπορώ να δω ούτε το επιστημονικό ούτε το θεραπευτικό όφελος που θα μπορούσε να έχει μια τέτοια απόπειρα. Αφήνοντας στην άκρη τα προβλήματα ηθικής φύσεως και εξετάζοντας τα θέμα **αμιγώς** επιστημονικά, θα έλεγα ότι πρόκειται για μια τεχνική της οποίας τα ποσοστά επιτυχίας είναι απαγορευτικά για να θεωρηθεί καλή τεχνική αναπαραγωγής, ειδικά στις μέρες, που η πρόοδος στον τομέα της υποβοηθούμενης αναπαραγωγής έχει επιλύσει σχεδόν όλα τα προβλήματα», σχολιάζοντας την εκπεφρασμένη πρόθεση κάποιων επιστημόνων να προχωρήσουν σε κλωνοποίηση ανθρώπων. Πρόκειται για τον επιστήμονα που πέτυχε την κλωνοποίηση σπονδυλόζωου και ειδικότερα βατράχου. Επισημαίνει ακόμα ότι δεν είχε διάθεση να κλωνοποιήσει αλλά απλά ήθελε να δώσει απάντηση σε θεμελιώδη ερωτήματα που τελικά άνοιξαν το πεδίο της εμβρυϊκής ανάπτυξης και του χάρισαν το βραβείο Νόμπελ.

Το γεγονός ότι από το 2001 μέχρι σήμερα δεν έχουμε επίδοξους κλωνοποιητές ανθρώπων αποδεικνύει την ορθότητα του σχολίου του Γκέρντεν, και το οποίο παραμένει και σήμερα επίκαιρο. Δεν θα πρέπει να ξεχνάμε ότι ο παραδοσιακός τρόπος αναπαραγωγής είναι εξελικτικά προτιμητέος αφού **ευνοεί** το ανακάτεμα του γεννητικού υλικού και λειτουργεί σαν αντίδοτο στον **εκφυλισμό** των ειδών. **Σαφώς** μπορούμε να συμπεράνουμε ότι δεν έχουμε κανένα λόγο να καταφύγουμε στην κλωνοποίηση των ανθρώπων.

**«Διασκευή από Εφημερίδα «Το Βήμα science”-28 Ιανουαρίου 2018»**

**Ερωτήσεις**

**Γ. Με βάση το κείμενο, ποια από τις παρακάτω προτάσεις είναι σωστή;**

**o** Ο Λου και οι συνεργάτες τους καθώς και ο Γκέρντεν είχαν ως σκοπό την κλωνοποίηση ανθρώπων

o **Υπάρχουν πολλά επιχειρήματα που αποδεικνύουν ότι οι επιστήμονες δεν έχουν κανένα λόγο να καταφύγουν στην κλωνοποίηση ανθρώπων ως μέθοδο ανθρώπινης αναπαραγωγής.**

o Η κλωνοποίηση ως μέθοδος αναπαραγωγής είναι προτιμητέα της υποβοηθούμενης αναπαραγωγής.

o Ο Τζον Γκέρντεν υποστήριξε το εγχείρημα της κλωνοποίησης πιθήκων για τη μελέτη νευροεκφυλιστικών ασθενειών .

**2. Με βάση το παραπάνω κείμενο να επιλέξετε την πρόταση που αποδεικνύει ότι μέχρι σήμερα δεν έχουμε επίδοξους κλωνοποιητές ανθρώπων.**

* Ο παραδοσιακός τρόπος αναπαραγωγής είναι εξελικτικά προτιμητέος
* Η τεχνική της κλωνοποίησης παρουσιάζει χαμηλά ποσοστά επιτυχίας
* Τίθενται θέματα ηθικής φύσεως
* **Όλα τα παραπάνω.**

**3. αμιγώς: σημειώστε το ορθό συνώνυμο της λέξης**

* Αρχικά
* **Καθαρά**
* Κυρίως
* Πρωτίστως

4. **λεπτούς:** σημειώστε το αντώνυμο της λέξης

* Παχείς
* Ανθεκτικούς
* Χονροειδείς
* Απότομους

5. χρονοβόρα: ο συντακτικός ρόλος της λέξης είναι

* Αντικείμενο
* **Κατηγορούμενο**
* Επιθετικός προσδιορισμός
* Κατηγορηματικός προσδιορισμός

6. ειδικά στις μέρες, **που η πρόοδος στον τομέα της υποβοηθούμενης αναπαραγωγής έχει επιλύσει σχεδόν όλα τα προβλήματα:**  η υπογραμμισμένη πρόταση είναι:

* Αναφορική
* Αιτιολογική
* **Χρονική**
* Ερωτηματική

7. **ευνοε**ί: ποια από τις παρακάτω λέξεις δεν έχει την ίδια σημασία;

* Βοηθά
* Εξυπηρετεί
* Συμβάλλει
* **Δημιουργεί**

**8. Η ύπαρξη …………. σχεδίου δράσης, είναι εγγύηση επιτυχίας:** Συμπληρώστε την πρόταση με το σωστό τύπο από αυτούς που σας δίνονται

* σαφώς
* **σαφούς**
* σαφές
* σαφής

9. **να βελτιστοποιήσουν περαιτέρω την τεχνική τους**: η πρόταση λειτουργεί συντακτικά ως

* **υποκείμενο στο ρήμα χρειαστεί**
* αντικείμενο στο ρήμα χρειαστεί
* κατηγορούμενο στο ρήμα χρειαστεί
* επεξήγηση στο ρήμα χρειαστεί

10. εκφυλίζομαι σημαίνει:

* χάνω τους φίλους μου
* **υφίσταμαι αρνητικές μεταβολές στη φύση μου**
* υφίσταμαι γενετική μεταβολή
* πεθαίνω